Erakliendi all mõeldakse füüsilist isikut ning füüsilisest isikust ettevõtjat ehk FIE-t.    Isik saab e-maksuameti/e-tolli kaudu igal ajahetkel kontrollida oma maksukohustuste täitmist ning tekkinud maksuvõlgade seisu. Kellel selleks võimalus puudub, saab informatsiooni eelnimetatud küsimuses piirkondlike  maksu- ja tollikeskuste teenindusbüroodest.     Kõige lihtsam, kiirem ja odavam võimalus on tekkinud maksuvõlad kohe tasuda, kandes võlasumma Maksu- ja Tolliameti kontole, märkides ära ettemaksukonto viitenumbri. Vt lisaks personaalse viitenumbri otsing.    Juhul, kui kohene maksuvõla tasumine ei ole võimalik, on maksukohustuslasel võimalus ajutiste makseraskuste korral taotleda maksuvõla tasumise ajatamist. Maksuvõla tasumise ajatamine tähendab maksuvõla (sh intressivõla) tasumist igakuiste maksetena kinnitatud maksegraafiku alusel.